N12 tussen De Rust, O'hoorn weer oop ná betoging | Netwerk24
N12 tussen De Rust, O'hoorn weer oop ná betoging
Deur Jackie Kruger 14 Augustus 2019 16:14
Die polisie was Woensdag op die toneel op die N12 tussen Oudtshoorn en De Rust waar betogers die pad versper het. Foto: Oudtshoorn-munisipaliteit
Die N12 tussen De Rust en Oudtshoorn in die Klein-Karoo is weer vir verkeer oopgestel nadat dit Woensdag 'n ruk lank weens 'n betoging gesluit is.
Die pad is onder meer met brandende bande versper.
Die Oudtshoorn-munisipaliteit sê in 'n verklaring inwoners van die Rosevalley-gebied dring aan op werkgeleenthede by 'n projek om die N12 tussen De Rust en Oudtshoorn op te knap.
Die betogers het die pad Woensdag kort voor 12:00 met klippe en brandende bande versper. Die polisie was op die toneel. Die verkeer is herlei. Die pad is omstreeks 13:30 weer oopgestel.
Die munisipaliteit sê in 'n verklaring dat Jerome Lambaatjeen, die raadslid vir die gebied, en 'n pad-ingenieur van die Oudtshoorn-munisipaliteit, die ontevredenes toegespreek het.
'n Vergadering met alle belanghebbendes is belê vir Maandag by die plaaslike gemeenskapsaal. Verteenwoordigers van die ontevrede groep inwoners, die konstruksiemaatskappy en die munisipaliteit se leierskap sal onder meer die vergadering bywoon, luidens die verklaring.